b'\n_START_ARTICLE_\nLokomotiva Big Boy\n_START_PARAGRAPH_\nLokomotiva tipa 4000 \xc5\xbeeleznice Union Pacific, z vzdevkom Big Boy (slovensko Veliki de\xc4\x8dek) je razred lokomotiv, ki jih \xc5\xa1tejemo za ene izmed najve\xc4\x8djih in najmo\xc4\x8dnej\xc5\xa1ih parnih lokomotiv, kar so jih kdaj izdelali. Lokomotiva je izdelek tovarne ALCO, vozile pa so za \xc5\xbeelezni\xc5\xa1ko dru\xc5\xbebo Union Pacific. _NEWLINE_Lokomotiv tipa 4000 je bilo izdelanih 25, prvih 20 leta 1941, ostalih 5 pa 1944. To so bile ogromne lokomotive s kolesno razporeditvijo 4-8-8-4 po Whytovem sistemu. Gre za sklepno lokomotivo, pri kateri je drugi komplet pogonskih koles pritrjen na \xc5\xa1asijo, vodilni vozi\xc4\x8dek, prvi komplet pogonskih osi ter podstavni vozicek pod kuri\xc5\xa1\xc4\x8dem pa se lahko prosto premikajo levo in desno, kar zelo dolgi lokomotivi omogo\xc4\x8da vo\xc5\xbenjo skozi ovinek. Dolge so bile ve\xc4\x8d kot 40 metrov, visoke 5 metrov, tehtale pa so kar 534 ton. Veliki de\xc4\x8dek je imel 7000 konjskih mo\xc4\x8di, pri hitrosti 41 milj na uro pa 6300, proizvedel 609.000 kN vle\xc4\x8dne mo\xc4\x8di ter je lahko vozil s hitrostjo do 129 km/h. Odvisno od obremenitve je v eni uri lahko porabil 10 ton premoga (v kotel polnjen z mehanskim pol\xc5\xbeem) in 2500 litrov vode. Lokomotive Veliki de\xc4\x8dek so po glavnih progah \xc5\xbeeleznice Union Pacific, predvsem v hribovitih obmocjih, vozile te\xc5\xbeke ter hitre tovorne vlake vse do leta 1962, ko so jih dokon\xc4\x8dno zamenjale dizelske lokomotive. Lokomotive Veliki de\xc4\x8dek so med drugo svetovno vojno vozile vojake in voja\xc5\xa1ki material. Kompozicije, ki so jih vlekle, so bile te\xc5\xbeke tudi do 3000 ton.'